དགའ་ལྡན་ཁྲི་ཐོག་དྲུག་ཅུ་རེ་གཉིས་པ་བྱང་ཆུབ་སེམས་དཔའ་བློ་བཟང་སྨོན་ལམ་

དགའ་ལྡན་ཁྲི་ཐོག་དྲུག་ཅུ་རེ་གཉིས་པ་བྱང་ཆུབ་སེམས་དཔའ་བློ་བཟང་སྨོན་ལམ་ནི། རབ་བྱུང་བཅུ་གཉིས་པའི་ས་ལུག་ལོར་རྒྱལ་མོ་རྨི་རྡོའི་རི་བོའི་མདུན་སྤྲོ་སྣང་ཞེས་པའི་སར་འཁྲུངས། དགུང་ལོ་བཅུ་བདུན་པར་གཞིས་དགོན་ལྷ་མོ་རྩེ་དགའ་ལྡན་འགྲོ་ཕན་གླིང་དུ་ཞུགས་ནས་དགོན་དེའི་དགེ་བཤེས་བྱམས་པ་རབ་རྒྱས་ཡོངས་འཛིན་དུ་བསྟེན་ཡི་གེ་འབྲི་ཀློག་སོགས་ལ་བསླབས། དགུང་ལོ་ཉི་ཤུ་པ་ས་སྟག་ལོར་དབུས་སུ་ཕེབས་ཏེ་གདན་ས་འབྲས་སྤུངས་བློ་གསལ་གླིང་དུ་ཞུགས་ཞེས་ལྷ་མོ་རྩེ་དགོན་གྱི་ལོ་རྒྱུས་སུ་དེབ་ ༣ ཤོག ༤༩ གསལ།
རབ་བྱུང་བཅུ་གཉིས་པའི་ས་བྱ་༡༧༢༩ལོར་མདོ་ཁམས་རྒྱལ་མོ་ཚ་བ་རོང་གི་སྤྲོ་ནང་ཟེ་ཁུག་བྲག་ཁ་ལ་འཁྲུངས་ཞེས་གླིང་ཆེན་ཆོས་གླིང་དགོན་གྱི་ལོ་རྒྱུས་སུ་གསལ་ཞིང༌། ཡབ་ཨུ་ཎི་ཥ་དང༌། ཡུམ་སྒྲོལ་མ་མཚོ་གཉིས་ཀྱི་སྲས་སུ་སྐུ་འཁྲུངས། སྐུ་ན་ཆུང་དུས་ནས་གཞིས་དགོན་གླིང་ཆེན་ཆོས་གླིང་དགོན་ནམ་དགའ་ལྡན་ཆོས་འཕེལ་གླིང་གི་ཆོས་སྒོར་ཞུགས་ནས་ཡི་གེ་ཕྱི་མོ་འབྲི་ཀློག་དང་དགོན་དེའི་ཆོས་སྤྱོད་ཀྱི་རིམ་པར་བསླབ་པས་ཚེགས་མེད་དུ་མཁྱེན། དགུང་ལོ་བཅུ་གསུམ་པར་དབུས་འགྱུར་ཆོས་ཀྱི་ཞིང་སར་ཞབས་ཟུང་བཀོད་དེ་གདན་ས་འབྲས་སྤུངས་བློ་གསལ་གླིང་དུ་ཆོས་ཞུགས་གནང༌། མཁས་པའི་དབང་པོ་དཀོན་མཆོག་མཐུ་སྟོབས་དང༌། རབ་འབྱམས་སྨྲ་བ་བློ་བཟང་བསམ་གཏན་སོགས་གཞུང་ལུགས་རྒྱ་མཚོ་ལ་ནང་བྱན་ཆུད་པའི་མཁས་གྲུབ་དུ་མའི་ཞབས་པད་ཚུལ་བཞིན་བསྟེན་ནས། བསྡུས་གཞུང་ནས་རྣམ་འགྲེལ་དང༌། དབུ་ཕར། འདུལ་མཛོད་བཅས་གཞུང་ཆེན་པོད་ལྔར་གསན་བསམ་རྒྱ་ཆེར་མཛད་པས་མཁས་པའི་གོ་སར་བསྙེགས།
བློ་གླིང་རྒྱལ་རོང་ཁང་ཚན་གྱི་ལོ་རྒྱུས་ས་བོན་ནང་འཁོད་ལྟར་ཡོངས་གྲགས་ཀྱི་བཤད་སྲོལ་གཞན་ཞིག་ཡོད་པ་ནི། དེ་ཡང་ཁོང་ཐོག་མར་དགུང་ལོ་ཉེར་བདུན་བར་ཙམ་དུ་ཁྱིམ་ཐབ་བཟུང་ནས་ཆེས་དབུལ་པོའི་ངང་ཚུལ་བཞེས་ནས་བཞུགས། བཟའ་ཟླ་ཤིན་ཏུ་མ་རུང་པ་ཁྲོ་གཏུམ་ཅན་ཞིག་དང་འཕྲད་པས་ཉིན་ཞིག་དེས་རྐྱེན་བྱས་ཏེ་འཁོར་བ་ལ་སྙིང་ཐག་པ་ནས་ཞེན་པ་ལོག དེའི་ཚེ་ནང་གི་གླང་གཅིག་ཡོད་པ་དེ་ཡང་ཚེ་ཐར་བཏང་བ་མ་ཟད་བཟའ་ཟླའི་སེར་པན་ཐག་ཕྲེང་ཕྱེད་བཞག་ནས་རང་ཉིད་ཀྱི་སྐུལ་བ་སེར་པན་ཐག་ཕྲེང་ཕྱེད་དེ་བསྣམས་ནས་ཡུལ་དབུས་སུ་ཕེབས། མཁས་མང་བློ་གླིང་གྲྭ་ཚང་དུ་སྒྲིག་ཞུགས་མཛད་ནས་གསན་བསམ་སློབ་གཉེར་གནང་བའི་སྐབས་ནའང་དཀའ་སྤྱད་སྙིང་རུས་ཀྱིས་འཚོ་བ་ཤིན་ཏུ་སྐྱོ་པོའི་ངང་ཐོས་བསམ་སྒོམ་གསུམ་གནང་འདུག་པ་དཔེར་ན་སྔར་སྲོལ་ཚོགས་ལ་ཕེབས་སྐབས་ཚོགས་ཁུག་ནང་རྩམ་པ་མེད་པས་ཁོང་ནས་རྒྱུན་དུ་རྩམ་པ་ཡོད་འདོག་གིས་རྒྱུན་དུ་ཚོགས་ཁུག་ནང་གོ་ཐལ་བླུག་སྟེ་ཕེབས་ཀྱི་ཡོད་པ། ཉིན་གཅིག་ཚོགས་ཆེན་ཞལ་ངོས་མཁྱེན་ནས་ཁོང་གི་ཁག་ཤག་དགེ་རྒན་ཆེད་གཉེར་དུ་བོས་ཏེ་ཚོགས་གཏམ་གནང༌། སློབ་གཉེར་མཐར་ཕྱིན་མཚམས་ཀྱང་དགེ་བཤེས་གཏོང་སྒོ་བཏང་ཐུབ་ཐབས་མེད་སྟབས། ཕ་ཡུལ་ཕྱོགས་སུ་ཕྱིར་ལོག་གིས་ལྷ་ས་ནས་ཉིན་གཉིས་ཙམ་ཕྱིན་པའི་ས་ཁུལ་ཞིག་ཏུ་རྡོ་ཕ་བོང་ཞིག་གི་སྟེང་རང་ཉིད་ཀྱི་གྱོན་གོས་རྣམས་ལ་ཤིག་ཀྱང་འཚངས་ཡོད་པས་ཉི་མར་བཀྲམ་ཞིང་སྒྲུག་གིན་བཞུགས་པ་ན། ནམ་མཁའ་ནས་བྱ་རྒོད་ཅིག་གིས་རྡོག་སྒྲིལ་ཆེན་པོ་ཞིག་ཁོང་གི་ཉེ་འགྲམ་དེར་སྐྱུར་བ་གཟིགས་ནས། ཁོང་ཡིད་ཤིན་ཏུ་དྲང་ཞིང་བླ་མ་དཀོན་ཅོག་དཔང་བཞག་གནང་ནས་ལམ་ཁ་དང་ལྷ་ས་གང་སར་རྡོག་སྒྲིལ་བདག་པོ་རྩད་གཅོད་གནང་བས་མཐར་བདག་སྤྱོད་མ་བྱུང་བས་ཐུགས་བརྟག་ཞུས་འབྲས་སུ། རྡོག་འཁྲེག་དེ་ཁོང་གི་དགེ་བཤེས་གཏོང་སྒོའི་ཆེད་ཡིན་པར་མཁྱེན་ནས་ཁ་ཕྱེ་བའི་ཚེ་ནང་དུ་གསེར་ཊམ་མང་དག་ཅིག་ཡོད་པ་གཞི་ནས་མཁྱེན། དེས་ཆ་རྐྱེན་བྱས་ནས་དགེ་བཤེས་ཀྱི་གཏོང་སྒོ་ཟབ་རྒྱས་བཏང་ནས་དགེ་བཤེས་ལྷ་རམས་པའི་དམ་འཇོག་མཛད། ཞེས་ཀྱང་བྲིས་སྣང་ངོ།།
གང་ལྟར་ཡང་ལྷ་ལྡན་དུ་ཆོ་འཕྲུལ་སྨོན་ལམ་སྐབས་གྲྭ་སྐོར་མཛད་པས་མཁས་པའི་མཚན་སྙན་གང་སར་འབར། དགུང་ལོ་བཞི་བཅུ་པར་རྒྱུད་སྨད་དུ་ཞུགས་ནས་རྗེའི་འགྲེལ་བ་བཞི་སྦྲགས་དང༌། ཤེར་སེང་རྒྱུད་ཊིཀ་ཐོག་ནས་རྒྱུད་སྡེ་བཞིའི་གཞུང་ལུགས་ཆོ་ག་དང་བཅས་པའི་དོན་ལ་ནང་བྱན་ཆུད་པར་བསླབས། ཕུར་ལྕོག་བྱམས་མགོན་རིན་པོ་ཆེ་དང༌། དཀའ་ཆེན་ཡེ་ཤེས་རྒྱལ་མཚན། སྤོམ་ར་ཁྲི་ཆེན་བློ་བཟང་དྲི་མེད། དབུ་སྟོད་ཁྲི་ཆེན་བསམ་གཏན་ཕུན་ཚོགས་སོགས་མཁས་གྲུབ་གཉིས་ལྡན་གྱི་སྐྱེས་ཆེན་དུ་མའི་དྲུང་ནས་བཀའ་གདམས་གཞུང་དྲུག་དང༌། མདོ་སྔགས་ཀྱི་ལམ་རིམ། གསང་བདེ་འཇིགས་གསུམ་གྱི་དབང་སོགས་མདོར་ན་མདོ་སྔགས་ཀྱི་དབང་ལུང་མན་ངག་འཁྲིད་རྒྱུན་དང་བཅས་པ་ཕལ་ཆེར་མ་གསན་པ་མེད་པར་ལྟ་བུ་མཛད། བློ་གླིང་ལོ་སེམས་དཔའ་རིན་པོ་ཆེའི་ཡོངས་འཛིན་ཀྱང་མཛད་པས་རྗེ་འདིར་ཡོངས་འཛིན་བློ་བཟང་སྨོན་ལམ་ཞེས་ཀྱང་ཞུ། དགུང་ལོ་ཞེ་གསུམ་པར་རྒྱུད་སྨད་ཀྱི་བླ་མ་དབུ་མཛད་དང༌། ཞེ་བདུན་པར་མཁན་ཁྲིར་ཕེབས། རྒྱུད་ཀྱི་འཆད་ཉན་ཚུལ་བཞིན་གནང་པའི་མུར་༡༧༨༤ ལོར་བྱང་རྩེའི་ཁྲིར་ཕེབས་ནས་མདོ་སྔགས་ཀྱི་འཆད་ཉན་རྒྱ་ཆེར་བསྐྱངས། ལོ་དེར་པཎ་ཆེན་དཔལ་ལྡན་ཡེ་ཤེས་ཀྱི་དྲུང་ནས་རྒྱལ་མཆོག་འཇམ་དཔལ་རྒྱ་མཚོས་དགེ་སློང་གི་སྡོམ་པ་བཞེས་དུས་ལས་གྲྭ་ཡང་གནང་འདུག་སྟེ། རྒྱལ་མཆོག་བརྒྱད་པའི་རྣམ་ཐར་ལས། བདེ་ལྡན་ཞིང་གི་མགོན་པོ་ངུར་སྨྲིག་གར་རོལ་ཐུབ་བསྟན་ཡོངས་རྫོགས་ཀྱི་ཁུར་ཐེག་པ་ཐུགས་རྗེའི་བདག་ཉིད་འཛམ་གླིང་བསླབ་གསུམ་རྒྱན་མཛེས་རྣམས་ཀྱི་གཙུག་གི་ནོར་བུ་བརྟན་མཁས་ཀྱི་ཡོན་ཏན་ཟུང་དང་ལྡན་པ་པཎ་ཆེན་ཐམས་ཅད་མཁྱེན་གཟིགས་ཆེན་པོ་དོན་གྱི་སླད་དུ་མཚན་ནས་སྨོས་ན་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་མཁན་པོ། སྡེ་སྣོད་གསུམ་གྱི་དོན་རྣམས་འབྱེད་ནུས་པ་མང་ཐོས་འཇིགས་པ་མེད་པའི་ཁྱུ་མཆོག་རླབས་པོ་ཆེའི་གནས་འཐོབ་པ་མཁས་ཤིང་གནས་བརྟན་འདུལ་བ་འཛིན་པ་ཁྲི་ཟུར་ངག་དབང་ཆོས་གྲགས་ཀྱི་ལས་སློབ། བསྟན་པ་མ་ལུས་པའི་བརྗོད་དོན་མངོན་དུ་གྱུར་པ་བཀའ་དྲིན་མཚུངས་མེད་ཡོངས་འཛིན་བློ་བཟང་ཆོས་འཕེལ་གྱི་ཞལ་སྔ་ནས་ཀྱི་གསང་སྟེ་སྟོན་པའི་སློབ་དཔོན། ལུང་རྟོགས་སྡེ་སྣོད་འཛིན་པ་ཆེན་པོ་ཁྲི་ཆེན་བློ་བཟང་བསྟན་པས་དུས་གོ་བ། མཁས་ཤིང་གྲུབ་པའི་དབང་ཕྱུག་བློ་བཟང་ཐུབ་བསྟན་དགེ་ལེགས་རྒྱལ་མཚན་ནས་ཀྱིས་དྲང་སྲོངེ་ཆེན་པོའི་སྣོད་བྲིམ་པ། བྱང་ཆུབ་ཀྱི་སེམས་དང་རྒྱུད་འགྲོགས་པ་བྱང་རྩེ་མཁན་པོ་བློ་བཟང་སྨོན་ལམ། ཤར་པ་ཆོས་རྗེ་བློ་བཟང་སྦྱིན་པ། རྒྱུད་སྟོད་མཁན་པོ་བློ་བཟང་སྦྱིན་པ་སོགས་བཤེས་གཉེན་དམ་པ་བདུན་ཕྲག་གསུམ་གྱི་དབུས་སུ་སྔ་དྲོའི་གྲིབ་ཚོད་སྐྱེས་བུ་གཅིག་དང༌། རྐང་བ་གཅིག་གི་སྟེང་དུ་སླེབས་པ་ན་གསོལ་བ་དང་བཞིའི་ལས་ཀྱི་ད་ལྟར་གྱི་ཆོ་ག་སྦྱོར་དངོས་མཇུག་གསུམ་ཡོངས་སུ་རྫོགས་པ་ཕྱག་ལེན་རྣམ་པར་དག་པའི་འཇུག་པ་སྔོན་དུ་མཛད་དེ་བསྟན་པའི་སྙིང་པོ་སོ་སོ་ཐར་པའི་སྡོམ་པ་རྣམས་ཀྱི་མཆོག་སྤོང་བདུན་འཁོར་བཅས་ཀྱི་ཚུལ་ཁྲིམས་བསྙེན་པར་རྫོགས་པ་དགེ་སློང་གི་སྡོམ་པ་རྣམ་པར་དག་པ་ཚུལ་བཞིན་བཞེས་པས་ངུར་སྨྲིག་གི་རྒྱལ་མཚན་འཛིན་པ་རྣམས་ཀྱི་གཙུག་གི་ནོར་བུ་ཐུབ་དབང་མཆོག་གི་རྒྱལ་ཚབ་ཆེན་པོར་མངའ་གསོལ་བར་གྱུར་ཏོ། ། ཞེས་གསུངས་བས་སོ།།
དགུང་ལོ་ལྔ་བཅུ་ང་བདུན་པ་རབ་བྱུང་བཅུ་གསུམ་པའི་ཤིང་སྦྲུལ་༡༧༨༥ལོར་དགའ་ལྡན་གསེར་ཁྲིར་ཕེབས་ཏེ་ལོ་བདུན་རིང་བཤད་སྒྲུབ་འཆད་ཉན་དང་རྟེན་གསུམ་གསར་བཞེངས་རྒྱ་ཆེར་མཛད། ཁྲི་ལས་ཟུར་རྗེས། ཁྲི་ཐོག་རེ་གསུམ་པ་རྗེ་བློ་བཟང་མཁས་མཆོག་པ་གློ་བུར་དགོངས་པ་རྫོགས་སྟབས། སླར་ཡང་རབ་བྱུང་བཅུ་གསུམ་པའི་ཆུ་བྱི་༡༧༩༢ནས་ལོ་གཉིས་རིང་དགའ་ལྡན་གསེར་ཁྲིར་ཞབས་སོར་འཁོད་ནས་བཤད་སྒྲུབ་ལས་གསུམ་གྱི་སྒོ་ནས་དགེ་ལྡན་བསྟན་པའི་ལུགས་བཟང་བླ་ན་སྤེལ། དགུང་ལོ་བདུན་ཅུ་པ་རབ་བྱུང་བཅུ་གསུམ་པའི་ས་རྟ་༡༧༩༨ལོར་མི་ཕམ་རྒྱལ་བའི་མདུན་ས་དགའ་ལྡན་ཆོས་ཀྱི་ཕོ་བྲང་དུ་གཤེགས་པའི་སྐུ་གདུང་དངུལ་གྱི་མཆོད་རྟེན་མཁས་མང་བློ་གསལ་གླིང་དུ་བཞུགས། །དེའི་སྐྱེ་སྤྲུལ་རིམ་བྱོན་ནི་སྡེ་དྲུག་སྐུ་ཕྲེང་རིམ་བྱོན་རྣམས་ཡིན་ནོ། །
Category:མི་སྣ།